সবেমাত্র এক মাস পেরিয়েছে ছেলে তৈমুরের বয়স। কিন্তু এর মধ্যেই মা করিনার ফিটনেস দেখে তাক লেগে যাচ্ছে গোটা বলি টাউনের। প্রেগন্যান্সি পিরিয়ডেই বেবো জানিয়েছিলেন, পোস্ট প্রেগন্যান্সি পিরিয়ডে এক মাসের মধ্যেই ফ্লোরে ফিরতে চান তিনি। তা এখনও না হলেও ক্যামে‌রার সামনে দাঁড়ানোর জন্য নিজেকে প্রস্তুত করে ফেলেছেন তিনি। করিনার এই ফিটনেসের রহস্য কী জানেন? সূত্রের খবর, তৈমুর হওয়ার পর থেকেই নিয়মিত যোগা করছেন নায়িকা। সম্প্রতি মুম্বইতে যোগা ক্লাস থেকে বেরোতেও দেখা গিয়েছে তাঁরে। সঙ্গে মেনুতে থাকছে প্রচুর ফল। দিনভর প্রচুর জলও খাচ্ছেন তিনি। তবে করিনার দিদি করিশ্মা মনে করেন, করিনার হাসিখুশি থাকাটাই নাকি তাঁর ওজন কমার আসল কারণ। করিশ্মা বলেছেন, ‘‘করিনা ওর চেহারা নিয়ে আলাদা করে সচেতন হয়নি কখনও। যা পোশাক পরতে ইচ্ছে করেছে পরেছে। বন্ধুদের সঙ্গে পার্টি করেছে। সব সময় মন ভাল রেখেছে।’’ আর সে কারণেই নাকি এত সহজে ফিট থাকতে পারছেন করিনা।